Maak seker jou belasting is in orde voor jy eiendom koop - Jou Geld | Solidariteit WêreldJou Geld | Solidariteit Wêreld
Tuis › 2016-wenke › Maak seker jou belasting is in orde voor jy eiendom koop
Maak seker jou belasting is in orde voor jy eiendom koop
Woensdag, November 16th, 2016
Niemand hou daarvan om swaarverdiende geld aan Jan Taks te oorhandig nie en die aantal belastings wat op Suid-Afrikaanse eiendomstransaksies van toepassing is, kan oorweldigend wees. Daarbenewens sal mense en besighede wat nie vir belasting geregistreer is nie of wie se opgawes en/of gelde uitstaande is dit deesdae baie moeilik vind om reperkussies by die koop of verkoop van 'n eiendom te vermy.
Volgens die Suid-Afrikaanse Inkomstediens (SAID) word eiendomsoordragte gebruik as 'n geleentheid om seker te maak dat alle betrokke partye elke tipe belasting betaal. Dit sluit in kopers, verkopers en, interessant genoeg, ook eiendomsagente, hetsy werkend as natuurlike persone of as besighede.
"Die Suid-Afrikaanse Inkomstediens slaan definitief toe op ongeregistreerde belastingbetalers," sê Calum Wedge, finansiële direkteur by die Rawson Eiendomsgroep. "Daar is reeds vir verskeie jare wetgewing wat vereis dat kopers sowel as verkopers vir inkomstebelasting geregistreer moet wees en hulle moet 'n hereregteverklaring as deel van die verkoopproses invul, maar baie is nie bewus van die mate waarin onopgeklaarde belastingkwessies hulle transaksie kan beïnvloed nie."
Hoewel die eiendomsagent se belastingstatus nie die afhandeling van die verkoop sal beïnvloed nie, loop kopers en verkopers die risiko dat SAID die proses kan vertraag as hul belastingverpligtinge nie behoorlik nagekom is nie.
"SAID gee kopers en verkopers die geleentheid om alle belastingkwessies reg te stel voordat daar teen hulle opgetree word," sê Wedge, "maar dit kan die oordragproses vertraag, wat heel ernstig is by groot eiendomstransaksies omdat die verkoper 'n aansienlike bedrag aan rente op die koopprys kan verloor."
As sake nie uit vrye wil tot SAID se bevrediging opgeklaar word nie, word sake egter ingewikkelder omdat die hereregtekwitansie teruggehou kan word totdat SAID die nodige verhalingstappe ingestel het ─ wat die afhandeling van die verkoop verder vertraag.
"Een van die maniere waarop SAID hierdie soort situasie hanteer, is om die aktebesorger wat die verkoop van die eiendom hanteer as 'n agent aan te stel," sê Wedge. "Daar word dan van die aktebesorger vereis om enige uitstaande belasting namens SAID uit die opbrengs van die verkoop te verhaal. Dit geld ook vir die eiendomsagent, wie se kommissie deur die Ontvanger van Inkomste gekonfiskeer kan word om enige uitstaande belasting te dek."
Hoewel hierdie metode van belastingverhaling net werk ten opsigte van diegene wat geld uit die verkoop ontvang (verkopers en eiendomsagente), waarsku Wedge kopers dat hulle glad nie van ondersoek deur SAID kwytgeskeld is nie. Jy moet 'n inkomstebelasting- en BTW-nommer (as jy 'n BTW-ondernemer is) as deel van jou hereregteverklaring verskaf," verduidelik hy, "wat beteken dat jy vir belasting geregistreer moet wees voordat jy vaste eiendom kan koop".
"Dit is alles goed en wel, behalwe dat 'n eerste registrasie in die middel van 'n groot finansiële transaksie ─ soos die aankoop van 'n eiendom ─ ongetwyfeld 'n ondersoek sal ontketen na alle voorheen onverklaarde bronne van die inkomste wat die koop moontlik gemaak het. Daardie soort ondersoek kan lank duur en dit is onvermydelik dat dit die verloop van die verkooptransaksie sal beïnvloed. Dit kan ook ernstige finansiële implikasies inhou vir mense wat vir baie jare belasting ontduik het."
Om te sorg dat jou eie belastingsake agtermekaar is, is in die meeste gevalle maklik genoeg, maar hoe kan kopers en verkopers hulle beskerm teen vertragings wat deur die ander party se nievoldoening veroorsaak word? "By die Rawson Eiendomsgroep het ons 'n belastingwaarborgklousule by ons standaardverkoopooreenkoms ingesluit wat presies dit doen," sê Wedge. Dit vereis dat die verkoper en die koper moet waarborg dat hul belastingverpligtinge nagekom en ten volle op datum is. As dit later blyk nie waar te wees nie, staar regsgevolge die skuldige party in die gesig."
As belasting reg hanteer word, behoort dit 'n onopmerklike aspek van die koop of verkoop van 'n eiendom te wees, maar duur vertragings en regskwessies is 'n werklike risiko vir die oningeligte en onvoorbereide. As jy nie seker van jou belastingstatus is nie, kontak SAID direk of bespreek jou verpligtinge met jou eiendomsagent, rekenmeester of prokureur.